钦定古今图书集成/明伦汇编/氏族典/第120卷 > 陈绍
## 钦定古今图书集成/明伦汇编/氏族典/第120卷 > 陈绍

按《十国春秋》，吴陈绍，宛丘人。骁果善战，勇而多谋，历
官至左骁卫大将军。梁将王景仁入犯，绍从徐温将
兵御之。温遇景仁于赵，步战小却，景仁拥师乘之，将
及于隘，诸吏士皆失色，绍忽援枪大呼曰：“诱敌太深，
可以进矣！”跃马还斗，左右冲突，众兵随之，摧锋陷陈，
当者辟易，梁兵乃退。温拊其背曰：“非子之智勇，吾几
困矣。”赐金帛加等，绍悉以分麾下。又战霍丘，梁兵大
败，遂聚梁尸为京观。是役，为高祖时战功第一，未几，
叛走吴越。武义元年，陈璋败吴越兵于香弯，徐温爱
其勇，募生获绍者，赏钱百万。指挥使崔彦章应募掳
归，温复使之典兵。